Võta natuke hästi lihtsaid anorgaanilisi aineid, lase neisse suts elektrit - ja saad portsu palju keerulisema ehitusega, elu aluseks olevaid orgaanilisi aineid. Ja nüüd tuleb veel välja, et tegelikult saad neid aineid isegi palju mitmekesisema portsu, kui seni arvatud.    Teadlased on nimelt uuesti läbi uurinud ühe klassikalise katse tulemused. Omal ajal, 1953. aastal tegi toonane üliõpilane Stanley Miller Ameerikas eksperimendi, milles näitas, et noorel  Maakeral leidunud lihtsatest keemilistest ühenditest võis kergesti tekkida põhilisi elusolendite koostisse kuuluvaid molekule.